রাজ্যে নির্বাচনী নির্ঘণ্টের আঁচ পেতে নির্বাচন কমিশনে যোগাযোগ শুরু করলেন মুকুল রায়। মঙ্গলবার কমিশনের কয়েকটি বিভাগে তিনি ‘ঘরোয়াভাবে’ কথাও বলেছেন। পাশাপাশি বামেদের সঙ্গে কংগ্রেসের জোট-জল্পনার মধ্যে তাঁর দিল্লি যাত্রার পিছনে ‘অন্য’ গন্তব্যও দেখছে রাজনৈতিক মহল।
মুকুল নির্বাচন ও কমিশন ‘বোঝেন’— দলের অন্দরে স্বীকৃত এই পুরনো তথ্যে ফের সিলমোহর দিয়েছেন মমতা বন্দ্যোপাধ্যায়। তৃণমূলে তাঁর ‘প্রত্যাবর্তন’ প্রক্রিয়ার মধ্যে মুকুলের এই পদক্ষেপ নতুন মাত্রা দিয়েছে। দলনেত্রীর নির্দেশেই কমিশনে যোগাযোগ শুরু করেছেন তৃণমূলের প্রাক্তন সর্বভারতীয় সাধারণ সম্পাদক। তবে ঠিক কোন বিষয়ে তাঁর এবারের এই দরবার, তা নির্দিষ্ট করে জানা যায়নি। মুকুলের কথায়, ‘‘নির্বাচনের আগে দলের সঙ্গে কমিশনের নানা বিষয়ে যোগাযোগ হয়। মমতা’দিও তা জানেন। রাজ্যের নির্বাচনী প্রেক্ষাপটে সেই কাজ করতেই এসেছি।’’ দলীয় সূত্রের খবর, তাঁর এবারের দরবার তৃণমূলনেত্রীর আগ্রহেই। তবে দলের তরফেও বিষয়টি নিয়ে নির্দিষ্ট করে কিছু জানানো হয়নি। তৃণমূলের এক শীর্ষনেতার কথায়, ‘‘আগেও কমিশনের সঙ্গে দলের যোগাযোগ রেখেছেন মুকুল। এবারেও সেই দায়িত্ব তাঁর হাতে থাকা স্বাভাবিক। তবে এ ব্যাপারে যা বলার, নেত্রীই বলতে পারবেন।’’ 
রাজ্যে দফাওয়াড়ি ভোট ও তার দিনক্ষণ ঘোষণার এখনও কিছুদিন দেরি রয়েছে। আনুষ্ঠানিক সেই ঘোষণার আগে অবশ্য তা নিয়ে জল্পনা শুরু হয়ে গিয়েছে। কত দফায় ভোট হবে, কোন অঞ্চলে কোন দফায় ভোট হতে পারে, তা নিয়ে প্রশাসনিক স্তরেও আলোচনা শুরু হয়েছে। শাসকদল হিসাবে তৃণমূলের অন্দরেও কথাবার্তা শুরু হয়েছে। মুকুলের অবশ্য বক্তব্য, ‘‘সেই বিষয়টি কমিশন স্থির করবে। তবে নির্বাচনে প্রতিদ্বন্দ্বিতার সূত্রে সব রাজনৈতিক দলকেই কমিশনের সঙ্গে যোগাযোগ রাখতে হয়।’’
রাজ্য রাজনীতিতে কংগ্রেস ও বামেদের জোট নিয়ে তত্পরতার মধ্যেই সোমবার দিল্লিতে পৌঁছন মুকুল। সে কারণে তাঁর এবারের দিল্লিযাত্রার পিছনে ওই প্রেক্ষাপটও বিশেষ গুরুত্ব পাচ্ছে। সর্বভারতীয় রাজনীতিতে যোগাযোগ থাকার কারণেই এই পরিস্থিতিতে রাজ্যসভার সাংসদ মুকুল তৃণমূলের ‘বার্তাবাহক’ হতে পারেন বলেও মনে করছেন অনেকে। মুকুল অবশ্য এই রাজনৈতিক চর্চা সম্পূর্ণ অস্বীকার করেছেন। তাঁর কথায়, ‘‘এ ব্যাপারে আমার কোনও দায়িত্ব নেই। আমি দলের দেওয়া কাজেই থাকছি।’’ এই প্রেক্ষিতে মুকুল-তৃণমূল সম্পর্ক নিয়েও কাটাছেঁড়া চলছে তৃণমূলে। দিল্লিতে তাঁর ‘দৌত্য’ আসলে দলে তাঁর গুরুত্ববৃদ্ধি কি না, আলোচনা তা নিয়েই।